**Joaquín "Quino" Salvo Pastor**, nado en Vigo o 31 de marzo de 1958 e finado no mesmo lugar o 8 de xuño de 2016, foi un xogador e adestrador galego de baloncesto, que xogou quince tempadas en diferentes competicións nacionais, incluída a Liga Española e a ACB Con 1,91 metros de altura, xogaba na posición de ala.

Traxectoria
-----------

### Xogador

Chegou aos 20 anos ao Helios Skol Zaragoza, despois de ter sido internacional coa selección española júnior, conseguindo a medalla de bronce no Campionato europeo de baloncesto de 1976 celebrado en Santiago de Compostela. Co Zaragoza xogou na Segunda División española, ascendendo o ano seguinte á Primeira División, a máxima categoría antes da creación da liga ACB. Alí xogou 4 tempadas e en 1983 marchou para xogar no Llíria de Primeira B. 

Volveu á máxima categoría en 1984 asinando polo Foro Filatélico de Valladolid, xa na ACB. Na súa primeira tempada co equipo, fixo unha media de 11,7 puntos e 2,4 rebotes por partido. Xogou catro tempadas máis para o equipo pucelano, sendo a súa mellor a tempada 1986-87, na que acabou cunha media de 14,5 puntos e 1,5 rebotes. 

En 1989 fichou polo Atlético de Madrid, xogando unha tempada na Primeira División, e regresando na seguinte á ACB, da man do Caja San Fernando, onde na súa primeira tempada, e xa con 32 anos, fixo unha media de 9,2 puntos e 1,6 rebotes por partido. Xogou unha tempada máis no equipo sevillano, e rematou a súa carreira como xogador tras unha derradeira tempada no Askatuak.

En total contabilizou 239 partidos de ACB, cunha media de 9,8 puntos e 29 minutos.

### Adestrador

Comezou a súa carreira como adestrador cando aínda era xogador do Helios Skol Zaragoza, levando o equipo infnatil do club Boscos de Zaragoza e, máis tarde, o cadete da entidade. Pero a súa carreira profesional comezou no CB Cidade de Huelva en 1993, un ano antes de asinar co Cantabria Lobos, equipo co que ascendeu á liga LEB en 1995, e á ACB ano seguinte, e co que gañou a Copa Princesa de Asturias de 1997.

No ano 2000 fichou polo Menorca Bàsquet, onde permanece durante dúas tempadas, estando a piques de lograr o ascenso á liga ACB na primeira delas, tras perder por 3-2 no play-off final contra o CB Granada. En 2002 asinou co Baloncesto León, onde permaneceu unha tempada, pasando ao ano seguinte a dirixir a Los Barrios, onde adestrou 2 tempadas, sendo substituído por Moncho Fernández. Tras dirixir un ano ao Gestibérica Vigo, co que non puido evitar o descenso á LEB Bronce, en 2007 fichou polo Alimentos de Palencia, sendo cesado tras 14 partidos nos que só conseguiu 5 vitorias.

En agosto de 2008 regresou ao Cantabria Lobos, ascendendo o equipo á LEB Prata. En 2009 fichou como adestrador do Marín Peixegalego da liga EBA, dirixindo o conxunto galego ata 2012.

### Enfermidade e morte

En 2015 foille diagnosticado un tumor cerebral, falecendo ao ano seguinte en Vigo, aos 58 anos de idade. Pouco antes do seu falecemento foi homeaxeado polo Real Valladolid e polo CB Ciudad de Valladolid, coa presenza do alcalde da cidade, Óscar Puente, e ex xogadores de baloncesto.

Trofeo Memorial Quino Salvo
---------------------------

Dende setembro de 2016 celébrase no pavillón das Travesas de Vigo o Trofeo Memorial Quino Salvo, unha competición amigable de baloncesto a partido único que enfronta anualmente a dous clubs da Liga ACB.

Notas
-----

1. ↑  "El baloncesto español llora la muerte del mítico Quino Salvo". *Marca* (en castelán). 8 de xuño de 2016. Consultado o 6 de setembro de 2021.
2. 1 2  "Estatísticas de Quino Salvo". *ACB* (en castelán). Arquivado dende o orixinal o 15 de marzo de 2016. Consultado o 6 de setembro de 2021.
3. ↑  "Quino Salvo: Un 'toro', un gran personaje" (en castelán). 22 de xaneiro de 2013. Consultado o 6 de setembro de 2021.
4. ↑  "Entrevista a José Luis Abós" (en castelán). 26 de abril de 2010. Arquivado dende o orixinal o 2 de maio de 2010. Consultado o 6 de setembro de 2021.
5. ↑  "Traxectoria de Quino Salvo". *terra.es* (en castelán). Arquivado dende o orixinal o 30 de xuño de 2012. Consultado o 6 de setembro de 2021.
6. ↑  "Copa Príncipe Adecco Oro 2010: Recordando a los últimos campeones y sus respectivos MVP´s" (en castelán). 27 de xaneiro de 2010. Consultado o 6 de setembro de 2021.
7. ↑  "Quino Salvo se compromete con el Baloncesto León" (en castelán). 10 de xullo de 2002. Consultado o 6 de setembro de 2021.
8. ↑  "Quino Salvo seguirá al frente del C.B Los Barrios" (en castelán). 10 de maio de 2005. Consultado o 6 de setembro de 2021.
9. ↑  "Moncho Fernández sustituye a Quino Salvo en el banquillo de Los Barrios". *Marca* (en castelán). 28 de maio de 2006. Consultado o 6 de setembro de 2021.
10. ↑  "Quino Salvo dirigirá a Provincia de Palencia" (en castelán). 27 de xuño de 2007. Consultado o 6 de setembro de 2021.
11. ↑  "Quino Salvo, cesado como entrenador de A. de Palencia" (en castelán). 26 de xuño de 2007. Consultado o 6 de setembro de 2021.
12. ↑  "Quino Salvo entrenará al Lobos de Leb Bronce donde se producen los primeros movimientos" (en castelán). 12 de agosto de 2008. Consultado o 6 de setembro de 2021.
13. ↑  "Alerta Cantabria asciende a Plata" (en castelán). 20 de abril de 2009. Consultado o 6 de setembro de 2021.
14. ↑  "Un ilustre como Quino Salvo, nuevo entrenador de Peixefresco Marín de liga EBA" (en castelán). 25 de agosto de 2009. Consultado o 6 de setembro de 2021.
15. ↑  "Muere Quino Salvo, el "toro" de las canchas de la ACB". *El Mundo* (en castelán). Consultado o 6 de setembro de 2021.
16. ↑  "El basket se vuelca en apoyo a un ‘histórico’: Quino Salvo". *Mundo Deportivo* (en castelán). 9 de febreiro de 2016. Consultado o 6 de setembro de 2021.
17. ↑  "El Real Madrid, posible rival del Obradoiro en el próximo Memorial Quino Salvo". *Faro de Vigo* (en castelán). 10 de abril de 2018. Consultado o 6 de setembro de 2021.

Véxase tamén
------------

### Ligazóns externas

* Datos de Quino Salvo en ACB.com

|  |  |
| --- | --- |
| Control de autoridades | 
* Wd: Q9065339
* ACB: 20200656

 |